ΓΡΑΠΤΗ ΕΡΩΤΗΣΗ E-2101/98

υποβολή: Sebastiano Musumeci (NI) προς την Επιτροπή

(10 Ιουλίου 1998)

Θέμα: Μέτρα για την πρόληψη των παράνομων εισαγωγών εσπεριδοειδών από τρίτες χώρες

Η παράνομη εισαγωγή εσπεριδοειδών από τρίτες χώρες συνεχίζεται, ενίοτε με τη συνέργεια κρατών μελών (Ισπανίας, Πορτογαλίας και Ολλανδίας) που πολιτογραφούν τα εσπεριδοειδή τρίτων χωρών και στη συνέχεια τα εισάγουν στο κοινοτικό έδαφος σαν να ήταν δικής τους παραγωγής.

Λαμβάνοντας υπόψη ότι, δυνάμει της υπουργικής απόφασης 126 της 22ας Δεκεμβρίου 1993, η Ιταλία έχει κηρυχθεί "προστατευμένη ζώνη" και, ως εκ τούτου, απαγορεύονται, για φυτο-υγειονομικούς λόγους, οι εισαγωγές εσπεριδοειδών από τρίτες χώρες στο έδαφός της.

Τί μέτρα σκοπεύει να λάβει η Επιτροπή προκειμένου να προστατεύσει τους ιταλούς παραγωγούς εσπεριδοειδών και τους καταναλωτές από τις προαναφερθείσες δόλιες και παράνομες εισαγωγές;

Απάντηση του κ. Fischler εξ ονόματος της Επιτροπής

(3 Σεπτεμβρίου 1998)

Το παρόν φυτοϋγειονομικό καθεστώς το οποίο εφαρμόζεται κατά τις εισαγωγές εσπεριδοειδών στην Κοινότητα καθορίζεται στην οδηγία αριθ. 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά την εισαγωγή στα κράτη μέλη οργανισμών επιβλαβών για τα φυτά ή τα φυτικά προϊόντα(1) και κατά τη διάδοσή τους εντός της Κοινότητας, όπως τροποποιήθηκε τελευταία από την οδηγία της Επιτροπής 98/2/ΕΚ(2).

Σύμφωνα με την οδηγία 95/40/ΕΚ της Επιτροπής της 19ης Ιουλίου 1995(3) η οποία τροποποιεί την οδηγία 92/76/ΕΟΚ περί αναγνωρίσεως προστατευομένων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα(4), η προστατευόμενη ζώνη η οποία στοχεύει στην προστασία κατά μη προσδιορισμένων επιβλαβών οργανισμών και για τους οποίους θεσπίστηκε απαγόρευση κατά την εισαγωγή από τρίτες χώρες εσπεριδοειδών, λήγει την 1 Ιουλίου 1996. Η αναγνώριση αυτή δεν επεξετάθη περισσότερο σε θέματα όπου η προστασία κατά βλαβερών οργανισμών δεν ήταν κατάλληλη σύμφωνα με τις διεθνές καθιερωμένες αρχές και δεν θα μπορούσε να αιτιολογηθεί επιστημονικά. Έτσι, προκειμένου να είναι συμβατές οι διεθνείς υποχρεώσεις της Κοινότητας με την Παγκόσμια Οργάνωση Εμπορίου (ΠΟΕ), το εν λόγω φυτοϋγειονομικό καθεστώς για την εισαγωγή εσπεριδοειδών στην Κοινότητα, συμπεριλαμβανομένων και των προστατευτικών μέτρων κατά των επιβλαβών εντόμων που πλήττουν τα φυτά, τα στίγματα ή κηλίδες των φύλλων των εσπεριδοειδών και τα μαύρα στίγματα, καθίσταται εφαρμόσιμο σε όλες της περιοχές της Κοινότητας.

Το φυτοϋγειονομικό καθεστώς της Κοινότητας βελτιώθηκε πρόσφατα από την οδηγία 98/2/ΕΚ προκειμένου να διασφαλιστεί η συνεχής κατάλληλη προστασία όλων των περιοχών παραγωγής εσπεριδοειδών της Κοινότητας. Στο πλαίσιο των φυτοϋγειονομικών ευθυνών της Κοινότητας, διεξάγονται δραστηριότητες προκειμένου να διασφαλιστεί η ορθή και ενιαία εφαρμογή των διατάξεων της προαναφερθείσας οδηγίας 77/93/ΕΟΚ του Συμβουλίου.

Επιπλέον, η μη εφαρμογή της κοινοτικής νομοθεσίας από την Ιταλία και η δράση την οποία έχει αναλάβει η τελευταία αυτή να συνεχίζει να απαγορεύει την εισαγωγή των σχετικών εσπεριδοειδών που προέρχονται από τρίτες χώρες εξετάζεται σήμερα λεπτομερώς από την Επιτροπή προκειμένου να καθοριστεί η κατάλληλη διαδικασία η οποία θα ακολουθηθεί.

(1) ΕΕ L 26 της 31.1.1977.

(2) ΕΕ L 15 της 21.1.1998.

(3) ΕΕ L 182 της 2.8.1995.

(4) ΕΕ L 305 της 21.10.1992.